Broj: 711-I-1286-M-269-22-02-21

Zagreb, 13. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, Tončice Božić, Davorina Ivanjeka, i Aleksandre Jozić-Ileković kao članica Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev** **Denis Bralić, članice uprave trgovačkog društva GRADSKO KOMUNALNO DRUŠTVO DOBRA društvo s ograničenom odgovornošću**, na 171. sjednici, održanoj dana 13. svibnja 2022.g., daje sljedeće

**MIŠLJENJE**

**Denis Bralić, članica uprave trgovačkog društva GRADSKO KOMUNALNO DRUŠTVO DOBRA društvo s ograničenom odgovornošću, je obveznica iz članka 3. stavka 1. podstavka 40. ZSSI-a te je dužna podnijeti imovinsku karticu, ali ukoliko bi iskazala namjeru, odnosno poduzela radnje da razriješi okolnost obnašanja dužnosti te istu u primjerenom roku ne bi više obnašala, na nju se ne bi primjenjivale odredbe navedenog Zakona.**

Obrazloženje

Zahtjev za davanjem očitovanja Povjerenstva podnijela je Denis Bralić člana uprave trgovačkog društva GRADSKO KOMUNALNO DRUŠTVO DOBRA društvo s ograničenom odgovornošću.U knjigama ulazne pošte Povjerenstva zahtjev je zaprimljen 09. veljače 2022. pod poslovnim brojem 711-U-4966-M-269/22-01-5, povodom kojeg se vodi predmet broj M-296/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Uvidom u Sudski registar nadležnog suda utvrđeno je da je jedini osnivač/član trgovačkog društva GRADSKO KOMUNALNO DRUŠTVO DOBRA društvo s ograničenom odgovornošću Grad Bakar te je stoga obveznica Denis Bralić povodom obnašanja dužnosti člana uprave toga trgovačkog društva dužna pridržavati se odredbi ZSSI-a.

Člankom 8. stavkom 3. i 4. ZSSI-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu podnositeljica navodi da joj je dana 10.05.2022. otvoren korisnički račun, te je započela popunjavati svoju imovinsku karticu. Na dužnost člana uprave društva - direktora, stupila je s danom 23.02.2022. Odlukom Skupštine Gradskog komunalnog društva DOBRA d.o.o. i to na kratkirok do najkasnije 16.09.2022. obzirom da tada odlazi u punu mirovinu.

Nadalje obveznica navodi da će se početkom lipnja raspisati natječaj za direktora društva te ukoliko bude izabrana nova osoba, ona predaje dužnost i nastavljm raditi na svom prijašnjem radnom mjestu Voditelja općih poslova sve do dana odlaska u mirovinu - 16.09.2022.

Obveznica traži mišljenje Povjerenstva ukoliko od dana prestanka obnašanja dužnosti direktora pa sve do dana odlaska u mirovinu, nastavi raditi na radnom mjestu Voditelja općih poslova, da li tada smije primiti naknade (regres, jubilarnu nagradu za 15 g. rada u firmi i si.) kao i ima li od trenutka odlaska u mirovinu još bilo kakvih obveza prema ZSSI-u.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane ovim Zakonom. Sukladno članku 10. stavku 2. ZSSI/21-a obveznici su dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Nadalje, Denis Bralić je povodom obavljanja funkciječlan uprave trgovačkog društva GRADSKO KOMUNALNO DRUŠTVO DOBRA društvo s ograničenom odgovornošću obveznica u smislu navedene zakonske odredbe te je dužna pridržavati se njegovih odredbi, ali ukoliko bi iskazala namjeru i poduzela radnje da razriješi okolnost obnašanja navedene dužnosti te u primjerenom roku više ne bi obnašala navedenu dužnost (npr. podnošenje ostavke, neprijavljivanje na javni natječaj za izbor člana uprave u redovnoj društva i sl.), na nju se povodom obnašanja iste ne bi primjenjivale odredbe navedenog Zakona.

Za slučaj da se obveznica ne razriješi okolnost obnašanja navedene dužnosti u primjerenom roku dužna je podnijeti imovinsku karticu.

Nije protivno odredbama ZSSI-a da obveznica nakon prestanka dužnosti nastavi obavljati poslove svog prijašnjeg radnog mjesta.

U odnosu na obveze obveznice nakon prestanka obnašanja dužnosti Povjerenstvo ukazuje obveznici da je sukladno članku 10. stavku 2. ZSSI-a dužna podnijeti Povjerenstvu imovinsku karticu u roku od 30 dana po prestanku obnašanja dužnosti, te je sukladno stavku 6. u roku od 15 dana od dana proteka 12 mjeseci od prestanka obnašanja dužnosti, obvezna podnijeti Povjerenstvu imovinsku karticu.

U odnosu na ostale obveze nakon prestanka obnašanja dužnosti obveznici se ukazuje da je člankom 22. stavak 1. ZSSI-a propisano da obveze koje za obveznika proizlaze iz članaka 7., 10., 11., 12. i 20. toga Zakona počinju na dan stupanja na dužnost i traju 12 mjeseci od dana prestanka obnašanja dužnosti, dok je stavkom 2. istog članka propisano da obveze iz članka 18. ovoga Zakona primjenjuju se na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

Također člankom 23. stavak 1. propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Denis Bralić, elektroničkom dostavom
2. Objava na internetskoj stranici Povjerenstva
3. Pismohrana